2016. gada 23. februārī Noteikumi Nr. 111

Rīgā (prot. Nr. 9  11. §)

**Grozījumi Ministru kabineta 2011. gada 26. aprīļa noteikumos Nr. 319 "Noteikumi par atkritumu reģenerācijas un apglabāšanas veidiem"**

Izdoti saskaņā ar

Atkritumu apsaimniekošanas likuma

22. panta otrās daļas 1. punktu

Izdarīt Ministru kabineta 2011. gada 26. aprīļa noteikumos Nr. 319 "Noteikumi par atkritumu reģenerācijas un apglabāšanas veidiem" (Latvijas Vēstnesis, 2011, 67. nr.; 2013, 73. nr.) šādus grozījumus:

1. Aizstāt 6. punktā vārdus un skaitļus "apakškodiem R12A, R12B un R12C" ar vārdiem un skaitļiem "apakškodiem R12A, R12B, R12C un R12D".

2. Izteikt informatīvo atsauci uz Eiropas Savienības direktīvām šādā redakcijā:

"**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no:

1) Eiropas Parlamenta un Padomes 2008. gada 19. novembra Direktīvas [2008/98/EK](http://eur-lex.europa.eu/eli/dir/2008/98?locale=LV) par atkritumiem un par dažu direktīvu atcelšanu;

2) Eiropas Komisijas 2015. gada 10. jūlija Direktīvas 2015/1127, ar ko groza II pielikumu Eiropas Parlamenta un Padomes Direktīvā 2008/98/EK par atkritumiem un par dažu direktīvu atcelšanu."

3. Papildināt 1. pielikumu ar 3.4. apakšpunktu šādā redakcijā:

|  |  |  |  |
| --- | --- | --- | --- |
| "3.4. |  | R3D | Biogāzes ieguve (izņemot biogāzi no atkritumu apglabāšanas)" |

4. Papildināt 1. pielikumu ar 12.4. apakšpunktu šādā redakcijā:

|  |  |  |  |
| --- | --- | --- | --- |
| "12.4. |  | R12D | Slēgtās vai rekultivētās atkritumu izgāztuvēs apglabāto atkritumu pāršķirošana" |

5. Izteikt 3. pielikumu šādā redakcijā:

"3. pielikums
Ministru kabineta
2011. gada 26. aprīļa

noteikumiem Nr. 319

**Atkritumu sadedzināšanas iekārtu energoefektivitātes aprēķināšana**

1. Šo noteikumu 2. punktā minēto atkritumu sadedzināšanas iekārtu energoefektivitāti aprēķina saskaņā ar labākajiem pieejamiem tehniskajiem paņēmieniem atkritumu sadedzināšanā, izmantojot šādu formulu:

Energoefektivitāte = (Ep – (Ef + Ei)) / (0,97 x (Ew + Ef)), kur

Ep – gada laikā saražotā siltumenerģija vai elektroenerģija, kuru aprēķina, enerģijas daudzumu, kas izteikts kā elektroenerģija, reizinot ar koeficientu 2,6 un komerciālos nolūkos saražoto siltumenerģijas daudzumu reizinot ar koeficientu 1,1 (GJ/gadā);

Ef – gada laikā iekārtā ar kurināmo ievadītais enerģijas daudzums tvaika ražošanai (GJ/gadā);

Ew – gada laikā sadedzinātajos atkritumos ietvertais enerģijas daudzums, kas aprēķināts, izmantojot atkritumu zemāko siltumspēju (GJ/gadā);

Ei – gada laikā iekārtām pievadītās enerģijas daudzums, izņemot Ew un Ef (GJ/gadā);

0,97 – koeficients, kas raksturo enerģijas zudumus no izdedžu rašanās un siltuma emisijas.

2. Energoefektivitātes rādītāju, kas aprēķināts, izmantojot šā pielikuma 1. punktā minēto formulu, reizina ar klimata korekcijas faktoru (turpmāk – CCF), kuru nosaka saskaņā ar šā pielikuma 4. vai 5. punktu.

3. Apkures grādu dienas (turpmāk – GDD) vērtība ir attiecīgās atkritumu sadedzināšanas iekārtu atrašanās vietas GDD gada vidējā vērtība, kuru aprēķina 20 secīgu dienu periodā pirms tā gada, kuram tiek aprēķināts CCF. GDD aprēķināšanai izmanto šādu Eiropas Statistikas biroja (*Eurostat*) noteikto metodi:

3.1. GDD = (18 °C – Tm) x d, ja Tm ir zemāka vai vienāda ar 15 °C (apkures slieksnis);

3.2. GDD = 0, ja Tm ir lielāka par 15 °C.

Tm ir vidējā āra gaisa temperatūra d dienu garumā (Tmin + Tmax)/2. Vidējo āra gaisa temperatūru aprēķina katru dienu (d = 1) un summē par gadu.

4. Atkritumu sadedzināšanas iekārtām, kas darbojās pirms 2015. gada 1. septembra un kurām pirms 2015. gada 1. septembra ir izsniegta atļauja A vai B kategorijas piesārņojošas darbības veikšanai atbilstoši normatīvajiem aktiem par kārtību, kādā piesakāmas A, B un C kategorijas piesārņojošas darbības un izsniedzamas atļaujas A un B kategorijas piesārņojošo darbību veikšanai, CCF nosaka šādi:

4.1. CCF =1, ja GDD ≥ 3350;

4.2. CCF = 1,25, ja GDD ≥ 2150;

4.3. CCF = –(0,25 / 1200) x GDD + 1,698, ja 2150 < GDD < 3350.

5. Atkritumu sadedzināšanas iekārtām, kurām pēc 2015. gada 31. augusta ir izsniegta atļauja A vai B kategorijas piesārņojošas darbības veikšanai atbilstoši normatīvajiem aktiem par kārtību, kādā piesakāmas A, B un C kategorijas piesārņojošas darbības un izsniedzamas atļaujas A un B kategorijas piesārņojošo darbību veikšanai, un šā pielikuma 4. punktā minētajām atkritumu sadedzināšanas iekārtām pēc 2029. gada 31. decembra CCF nosaka šādi:

5.1. CCF =1, ja GDD ≥ 3350;

5.2. CCF = 1,12, ja GDD ≥ 2150;

5.3. CCF= –(0,12 / 1200) x GDD + 1,335, ja 2150 < GDD < 3350.

6. CFF vērtību, kas noteikta saskaņā ar šā pielikuma 4. un 5. punktu, noapaļo līdz trim zīmēm aiz komata."

Ministru prezidents Māris Kučinskis

Vides aizsardzības un

reģionālās attīstības ministrs Kaspars Gerhards